祈雨齊雲樓
作者：陳造
朝代：宋

paragraphs: 波凉魚初浮，露下蟬罷警。
胡床俯前池，妙意吾已領。
主人絕俗姿，此地背塵境。
霜華耿玉宇，璇漢轉金餠。
桂娥不無情，與客閑弄影。
紅妝擁千蓋，環坐殊秀整。
盤珍供剝芡，水厄停煮茗。
清譚略逕庭，快若客酲醒。
不辭僕頻更，頗覺夜彌永。
明朝雨一尺，重約追霽景。
但恐閑麈尾，鼓吹閙蛙黽。
適聽步虛聲，縹緲碧雲頂。